**Jiří Brady** alebo **George Brady** (\* 9. február 1928, Nové Město na Moravě – † 12. január 2019, Toronto, Kanada) bol kanadský podnikateľ českého pôvodu. Počas druhej svetovej vojny prešiel dvoma koncentračnými tábormi, Terezínom a Osvienčimom. Od roku 1951 žil v Kanade.

Život
-----

Jiří Brady sa narodil do židovskej rodiny Markéty a Karla Bradyových. Mal o tri roky mladšiu sestru Hanu (1931 – 1944). V roku 1941 bola ich matka zatknutá gestapom a deportovaná do Ravensbrücku. V septembri toho istého roku bol zatknutý aj ich otec, ktorý bol poslaný do Osvienčimu, kde v júli 1942 zahynul. Súrodenci zostali nakrátko u svojej tety a strýka (katolíka), deportovaní boli v máji 1942 do Terezína. Brady bol v Terezíne na izbe číslo 1 v objekte L417, kde vydávali časopis *Vedem*, do ktorého občas písal články, a pracoval tu ako inštalatér. Žili tam až do jesene 1944, kedy boli rozdelení a odvezení do Osvienčimu. Brady odišiel 27. septembra spoločne s Petrom Ginzom a Zdeňkom Ornestom. Hana odišla 23. októbra a čoskoro potom zomrela v plynovej komore. Brady bol prevezený do pobočného tábora Gliwice, kde pracoval na opravách železničných vozňov. V januári 1945 sa mu podarilo počas pochodu smrti utiecť. Zostal na ceste až do mája toho roku, kedy sa dostal k príbuzným v Novom Meste na Morave, od ktorých sa dozvedel, že jeho rodičia zahynuli.

V roku 1949 emigroval do Rakúska, odkiaľ sa dostal v roku 1951 do Kanady. Pomáhal tu ďalším emigrantom, s jedným založil úspešnú inštalatérsku firmu. Obhajoval tiež ľudské práva a vydával svedectvo o hrôzach holokaustu. V roku 1990 zorganizoval zbierku pre Lidové noviny na kúpu nových tlačiarenských strojov (vybralo sa zhruba 100 000 dolárov). V roku 1995 pomohol, aby v USA vyšla kniha Marie Rút Křížkovej, Kurta Jiřího Kotouče a Zdeňka Ornesta *Je mojí vlastí hradba ghett?* v anglickom preklade *We Are Children Just the Same: Vedem, the Secret Magazine by the Boys of Terezín*.

Jiří Brady vystúpil v dokumentárnom filme *Hanin kufrík* z roku 2009, ktorý pojednáva o jeho sestre Hane.

Podľa svojho tvrdenia bol v roku 2016 informovaný, že bude pri príležitosti štátneho sviatku 28. októbra 2016 prezidentom republiky Milošom Zemanom vyznamenaný Radom T. G. Masaryka, prezident však uviedol, že žiadny návrh nikdy nepodal. Bradyho príbuzný, český minister kultúry Daniel Herman však tvrdí, že ide o dôsledok toho, že sa stretol s dalajlámom a že informáciu má od samotného prezidenta. Podľa prezidentovho hovorcu Jiřího Ovčáčka však s Bradym iba telefonoval riaditeľ prezidentského protokolu Jindřich Forejt, ktorý podľa Ovčáčkových slov len „indikoval niektoré údaje, ako to robí každý rok."

V noci na 12. januára 2019 umrel na zlyhanie srdca.

### Rodina

V Kanade sa Brady dvakrát oženil a stal sa otcom troch synov a dcéry.

Bradyho otec Karel mal brata Viktora. Viktorova dcéra je matkou českého ministra kultúry Daniela Hermana. Jiří Brady je tak bratrancom Hermanovej matky.

Ocenenia
--------

* Order of Ontario (2008)
* Queen Elizabeth II Diamond Jubilee Medal (2012)
* Záslužný rad Spolkovej republiky Nemecko (2013)

Referencie
----------

1. 1 2   *V Toronte zomrel v noci na sobotu Jiří Brady (90)* [online]. Denník N, 2019-01-12, [cit. 2019-01-12]. Dostupné online.
2. 1 2   *Jiří Brady* [online]. Vedem-terezin.cz. Dostupné online.
3. ↑   *Hana and George Brady* [online]. Annefrankguide.net. Dostupné online.
4. ↑   *Hrad vyškrtl ze seznamu vyznamenaných strýce ministra Hermana* [online]. iDNES.cz, 2016-10-21. Dostupné online.
5. ↑  TOMÁNEK, Tomáš. *Hermanův strýc Brady, který přežil Osvětim, měl dostat vyznamenání. Hrad ho v pátek vyškrtl* [online]. Lidovky.cz, 2016-10-21. Dostupné online.
6. ↑   *Tu podmínku mi sdělil Zeman, řekl Herman o vyškrtnutí svého strýce* [online]. iDNES.cz, 2016-10-21. Dostupné online.
7. ↑   *Ovčáček v Seznamu: Prezident nikdy Bradymu vyznamenání dát nechtěl - Seznam Zprávy* [online]. www.seznam.cz, 2016-10-24, [cit. 2016-10-25]. Dostupné online. Archivované 2016-10-24 z originálu.
8. ↑   *Zemřel Jiří Brady, muž, který přežil Osvětim a připomínal holocaust | Aktuálně.cz* [online]. Aktuálně.cz - Víte, co se právě děje, 2019-01-12, [cit. 2019-01-12]. Dostupné online. (po česky)
9. ↑  ČTK. *Lidovci, TOP 09 i ODS nepůjdou 28. října na Hrad, poslanci ČSSD ano* [online]. České noviny, 2016-10-25. Dostupné online.

Pozri aj
--------

* Hana Bradyová

Iné projekty
------------

Commons
* Spolupracuj na Commons Commons ponúka multimediálne súbory na tému **Jiří Brady**

Externé odkazy
--------------

* Hana's Story – rodinný web (anglicky)

Zdroj
-----

*Tento článok je čiastočný alebo úplný preklad článku Jiří Brady na českej Wikipédii.*

Autoritné údaje: * GND: 1120972094
* ISNI: 0000000374237214
* LCCN: no2006103906
* NK ČR: xx0056370
* SNK: 173109
* VIAF: 16985271
* WorldCat: lccn-no2006103906